laion/Wikipedia-Exotic huggingface dataset:
ედუარდ ბალტინი

ედუარდ დიმიტრის ძე ბალტინი (რუს. Эдуард Дмитриевич Балтин) (დ. 21 დეკემბერი, 1936, სმოლენსკი, — გ. 7 ოქტომბერი, 2008, მოსკოვი) — რუსეთის სამხედრო-საზღვაო მოღვაწე, ადმირალი (1993), საბჭოთა კავშირის გმირი (1981). საბჭოთა კავშირის შეიარაღებულ ძალებში იყო 1954 წლიდან. დაამთავრა ს. კიროვის სახ. კასპიის უმაღლესი სამხედრო-საზღვაო სკოლა (1958) და ვოროშილოვის სახ. გენერალური შტაბის აკადემია (1980). 1969 წლიდან მსახურობდა ატომურ წყალქვეშა ფლოტში და მონაწილეობდა ყინულის პირობებში ატომური წყალქვეშა ნავების საბრძოლო გამოცდებში. 1987-1992 წწ. იყო წყნარი ოკეანის ფლოტის მეთაურის მოადგილე. 1992 დეკემბერში, რუსეთსა და უკრაინას შორის ძანგრძლივი და დაძაბული მოლაპარაკებების შემდეგ, დაინიშნა შავი ზღვის ფლოტის სარდლის თანამდებობაზე. მონაწილეობდა შეიარაღებულ ინტერვენციაში საქართველოს ტერიტორიაზე მიმდინარე სამოქალაქო ომების დროს, მ.შ. აფხაზეთსა და სამეგრელოში; 1993 წ. ოქტომბერში ხელმძღვანელობდა ფოთის პორტის ოკუპაციას და ედუარდ შევარდნაძის მთავრობის ჯარების ლოჯისტიკურ მხარდაჭერას ზვიად გამსახურდიას მომხრეების წინააღმდეგ. 1996 წლიდან თადარიგში გავიდა. (რუსული) Эдуард Дмитриевич Балтин. Биографическая справка. Rian.Ru, 07/10/2008
ტერიერი

ტერიერი — სანადირო და დეკორატიული ძაღლების ჯიშთა ჯგუფი. უმეტესობა გამოყვანილია დიდი ბრიტანეთის კუნძულებზე. ზოგიერთი ჯიში ცნობილი იყო ჯერ კიდევ XII საუკუნეში. ტერიერი გამოირჩევა პატარა ზომით, შედარებით მეტი ბეწვით. არის ძალიან მოძრავი და უშიშარი. ისინი მამაცად ებრძვიან ტანად მათზე გაცილებით დიდ ცხოველებს. ტერიერის ბეწვის სიგრძე მერყეობს რამდენიმედან 70 ფუნტამდე და, როგორც წესი, ამ ძაღლების კატეგორიზაციაც ხდება ბეწვის სიგრძისა ან ფუნქციის მიხედვით. გამოარჩევენ ხუთ განსხვავებულ ჯგუფს ტერიერებში, რომელთაც რამდენადმე განსხვავებული ბეწვი აქვთ. ცნობილია 30-მდე ჯიში. სანადიროდ იყენებენ 30—40 სმ სიმაღლის ტერიერს. დეკორატიული ტერიერის სიმაღლე 18—26 სმ აღწევს. ყველაზე დიდია ერდელტერიერი (სიმაღლე 62—66 სმ), რომელიც სასამსახური დანიშნულებისაა. სახელი ტერიერი წარმოდგება ლათინური სიტყვიდან terre, რაც მიწას ნიშნავს, და მიუთითებს იმ ფაქტზე, რომ ამ მოუსვენარი ძაღლების ერთ-ერთი საქმიანობა იყო სხვადასხვა ცხოველის, მაგალითად მელიის ან მაჩვის, მიწაში ამოთხრილ სოროში ჩაძვრომა. ამისთვის მას სჭირდებოდა სიმამაცე, გაბედულება და შეუპოვრობა. ეს თვისებები დღესაც თვალნათლივ ჩანს ამ ჯიშებში. ტერიერების ჯგუფი ამჟამად მნიშვნელოვნად შემცირდა ისეთი ერთეული გამონაკლისების გარდა, როგორიცაა ვესტჰეილანდური თეთრი ტერიერი, რომელსაც მოფერებით ვესტის ეძახიან. უაღრესად ენერგიული და დამოუკიდებელი ხასიათის ტერიერები განუყრელად არიან დაკავშრებული ბრიტანეთის კუნძლების ძველ სასოფლო-სამეურნეო ტრადიციებთან. პატარა ძაღლის ყოლის მსურველები ნაკლებად ირჩევენ ტერიერებს მათი ანჩხლი ზნის გამო. სხვა ჯიშებთან შედარებით, ტერიერების მოვლა და საგამოფენო ჩვენებისთვის მომზადება საკმაოდ რთულია. ტერიერებს, როგორც მუშა ძაღლებს, მრავალი ამოცანის შესრულება შეუძლიათ, ვიდრე მათ წარმოშობის მიხედვით იყო გათვალისწინებული. ეს ჯიშები ფართოდ განვითარდა სოფლის რეგიონებში. მართალია, სახლის საყვარელი ცხოველები არ ყოფილან, მაგრამ ხშირად ჰყავდათ ფერმებში, სადაც ანადგურებდნენ მავნებლებს, კერძოდ ვირთაგვებს; ასრულებდნენ მოდარაჯე ძაღლის როლს და ხმამაღალი ყეფით ამცნობდნენ ფერმერებს სტუმრის მოსვლას. ეს თვისება დღესაც ძალზე გამოკვეთილია ტერიერებში, რომლებიც, სხვა ჯგუფების ძაღლებთან შედარებით, ურთიერთობაში გაცილებით მეტად იყენებენ ხმოვან სიგნალებს. დევიდ ალდერტონი, რაზე მეტყველებს ძაღლის ქცევა, ISBN 978-9941-19-652-2 TerrierForums.com დაარქივებული 2012-11-04 საიტზე Wayback Machine. ტერიერები დაარქივებული 2012-05-31 საიტზე Wayback Machine. საიტზე Dmoz.org
უესტ-ჰაილენდ-უაიტ-ტერიერი

უესტ-ჰაილენდ-უაიტ-ტერიერი (ინგლ. West Highland White Terrier), საზოგადოდ ცნობილი როგორც უესტი (ინგლ. Westie) — ძაღლის ჯიში, გამორჩეული თავისი თეთრი ბეწვით. ამ ძაღლის გამოსახულებიანი ლოგო გამოყენებულია შოტლანდიური ვისკის თეთრი და შავის რეკლამაში და ასევე ფართოდ გავრცელებული ძაღლების საჭმლის ცეზარის ლოგოდ. თეთრ ტერიერს აქვს შავი ლამაზი თვალები, რომელიც ღრმად და ფართოდ არის ჩასმული თავის ქალაში. ყურები აქვთ პატარა მოცულობის, დაცქვეტილი და ვერტიკალური. მამრის წონა საშუალოდ 7-იდან 10 კილოგრამამდე მერყეობს, მდედრებში კი 6-იდან 8 კილოგრამის ფარგლებში. მათი სიმაღლე არის საშუალოდ 28 სანტიმეტრი. როგორც კენელ კლუბი აცხადებს, წმინდა სისხლის თეთრ ტერიერს აქვს „სტაფილოსებრი ფორმის“ კუდი რომელიც არ იდრიკება. კუდი უნდა იყოს დაახლოებით 12-დან 15 სანტიმეტრამდე. ამ ჯიშის ძაღლებს აქვთ ღრმა და განიერი მკერდი, მკვრივი კიდურები და დიდი თავის ქალა, ფაქტობრივად მათი ყბა არის მაკრატლისებრი. დაბლა ყბა იხურება მაღლა ყბით, წინა კბილების გადახურვით და მაღლითი საკბეჩი კბილები იხურება დაბლითა საკბეჩი კბილების გადახურვით). კბილები ტანთან შეფარდებით დიდი ზომის აქვთ. ვესტის აქვთ კარგად ჩამოყალიბებული მკვრივი ძვლური აღნაგობა. მათ აქვთ ფუმფულა შიდა ბეწვი და გარეთა უხეში ბეწვი რომელიც დაახლოებით 5 სანტიმეტრია და საჭიროებს განუწყვეტლივ ვარცხნას. უესტ-ჰაილენდ-უაიტ-ტერიერი დაარქივებული 2014-02-02 საიტზე Wayback Machine. (ინგლისური)
ალექსანდრე ერისთავი

ალექსანდრე ნიკოლოზის ძე ერისთავი (დ. 5 ივლისი, 1873, თბილისი, — გ. 10 თებერვალი, 1955, პარიზი) — ქართველი სამხედრო-მოღვაწე, გენერალ-ლეიტენანტი (1917). ქსნის ერისთავთა შთამომავალი. 1892 წელს დაამთავრა ტფილისის კადეტთა კორპუსი და სამხედრო სამსახურში შევიდა. 1895 წელს პოდპორუჩიკის ჩინით დაამთავრა მიხეილის საარტილერიო სასწავლებელი და გაამწესეს ლაიბ-გვარდიის ცხენოსან არტილერიაში. დაამთავრა მიხეილის საარტილერიო აკადემია (1903) და ოფიცერთა საარტილერიო სკოლა (1907). მონაწილეობდა რუსეთ-იაპონიის ომში (1904–1905); პოლკოვნიკი (1908). პირველი მსოფლიო ომის დროს თავი გამოიჩინა კაუშენის ბრძოლაში (1914 წლის 6 აგვისტო) და მიიღო გენერალ-მაიორის წოდება; მეთაურობდა კავალერგარდის პოლკს, გვარიის კავალერიის ბრიგადას, დივიზიას. 1917 წლის აგვისტოში დაინიშნა კავკასიის მე-3 არმიული კორპუსის მეთაურად და მიიღო გენერალ-ლეიტენანტის ჩინი. 1917 წლის ოქტომბრის ბოლშევიკური გადატრიალების შემდეგ საქართველოში დაბრუნდა და ქართული არმიის რიგებში ჩადგა. საქართველოს დემოკრატიული რესპუბლიკის მთავრობის დავალებით იმყოფებოდა ანკარაში, საიდანაც, საქართველოს საბჭოთა ოკუპაციის შემდეგ, საფრანგეთში გადასახლდა. აქტიურად მონაწილეობდა რუსეთის საიმპერატორო არმიის ყოფილი ოფიცრების ემიგრანტულ ორგანიზაციებში. გოგიტიძე, მ., ბეჟიტაშვილი, გ., „სამხედრო ფიცის ერთგულნი“, თბილისი, 2015. — გვ. 59-61, ISBN 978-9941-0-7386-1. გოგიტიძე მ., ენციკლოპედია „საქართველო“, ტ. 3, თბ., 2014. — გვ. 54. (რუსული) Александр Николаевич Эристави. Hronos Project
არსენიშვილი

საკუთარი სახელი არსენიშვილი შეიძლება აღნიშნავდეს ერთ-ერთ შემდეგ პიროვნებათაგანს: ალექსანდრე არსენიშვილი — კრიტიკოსი და მთარგმნელი გიორგი არსენიშვილი — მათემატიკოსი, სახელმწიფო მოღვაწე დავით არსენიშვილი — თეატრალური მოღვაწე, რეჟისორი ზაირა არსენიშვილი — მწერალი, კინოსცენარისტი, მუსიკოსი ირინა არსენიშვილი — ხელოვნებათმცოდნე კონსტანტინე არსენიშვილი — ჰოდროტექნიკოსი
ნიკოლოზ ერისთავი

ნიკოლოზ დიმიტრის ძე ერისთავი (დ. 1823 — გ. 26 მარტი, 1856) — თავადი, რუსეთის არმიის პოლკოვნიკი (1854); კავკასიისა და ყირიმის ომების მონაწილე. ქსნის ერისთავთა საგვარეულოს წარმომადგენელი. სამხედრო სამსახურში 1840 წელს მოხალისედ შევიდა და თავად ივანე ანდრონიკაშვილის რაზმის შემადგენლობაში მონაწილეობა მიიღო აჯანყებული ოსების წინააღმდეგ ბრძოლაში. ერთ-ერთი სიმაგრის იერიშის დროს ფეხში დაიჭრა. არმიას 1844 წელს დაუბრუნდა და დაღესტანში იბრძოდა. 1849 წელს დაინიშნა მიხეილ ვორონცოვის ადიუტანტად. ყირიმის ომის დროს თავი გამოიჩინა ჩოლოქის ბრძოლაში; გამარჯვების სახარებლად გაგზავნილი იყო პეტერბურგში, სადაც მას ფლიგელ-ადიუტანტისა და პოლკოვნიკის წოდებები მიენიჭა. შემდგომში მსახურობდა გურიის რაზმში. 1855 წლიდან მეთაურობდა ჯერ სმოლენსკის ქვეითთა, შემდეგ ეკატერინოსლავის ლაიბ-გრენადერთა პოლკს. დაჯილდოებული იყო წმ. ანას III (ბაბთით, 1845), წმ. ვლადიმერის IV (ბაბთით, 1845) და წმ. გიორგის IV (1854) ხარისხების ორდენებით. ენციკლოპედია „საქართველო“, ტ. 3, თბ., 2014. — გვ. 62. ნიკოლოზ ერისთავი — საქართველოს ბიოგრაფიული ლექსიკონი ↑ ნიკოლოზ ერისთავი. საქართველოს ბიოგრაფიული ლექსიკონი. ციტირების თარიღი: 16 ივნისი, 2019.
რომანოზი (ერისთავი)

რომანოზი (რომანი) ერისთავი (ერისკაცობაში — რევაზ გიორგის ძე ერისთავი; გ. 30 იანვარი, 1753) — ქართველი საეკლესიო მოღვაწე, მწერალი. გიორგი არაგვის ერისთავის ვაჟი. 1700-იანი წლებში ბერად აღიკვეცა დავითგარეჯაში; 1720 წლიდან მის საგვარეულო სასახლეში ანანურში ინახებოდა წმ. ნინოს „ჯვარი ვაზისა“. 1722 რუსეთში გაემგზავრა; გზად მთიელებმა გაძარცვეს. რუსეთში პენსია დაუნიშნეს, მაგრამ ხელმოკლედ ცხოვრობდა. 1723 წელს იყო შუამავალი ქართლის მეფე ვახტანგ VI-სა და რუსეთის იმპერატორ პეტრე I-ს შორის. 1725 საქართველოში დაბრუნდა; ცხოვრობდა თბილისში, იმხანად გამეფებული პოლიტიკური ქაოსის პირობებში ცდილობდა დახმარებოდა ეკლესია-მონასტრებს, კავშირი ჰქონდა ვახტანგ VI-ის მომხრე შეთქმულებთან. 1729 კვლავ რუსეთში გაემგზავრა, მაგრამ 1730 წ. სამშობლოში დაბრუნდა და ანანურის არქიმანდრიტი გახდა. 1731 სამთავისისა და გორის მიტროპოლიტად აირჩიეს, მაგრამ ოსმალებმა გორიდან გააძევეს და რომანოზი კვლავ ანანურში დაბრუნდა, 1732 წელს კი რუსეთში წავიდა. ვახტანგ მეფის შუამდგომლობით რუსეთის მთავრობამ რომანოზის საეკლესიო წოდებები აღიარა და ღვთისმსახურების უფლება მისცა. 1734 მოსკოვში, „პრესნიაზე“, თავის სასახლესთან ააგო ხის ეკლესია, სადაც მსახურება ქართულ ენაზე ხდებოდა. 1738 საქართველოში დაბრუნდა; 1739 წელს ანანური აიღო და გადაწვა შანშე ქსნის ერისთავმა. რომანოზი ჯერ იმერეთში, შემდეგ ყიზლარში გაიქცა. საბოლოოდ, 1741 წელს, რუსეთის ქვეშევრდომობა მიიღო და მოსკოვში დასახლდა. 1749 მძიმედ ავადმყოფმა რომანოზმა საქართველოში დაბრუნდება ითხოვა; რუსეთის სინოდმა ჯერ უარი უთხრა, მაგრამ საბოლოოდ დათანხმდა. 1752 კვლავ რუსეთში გაემგზავრა; თან წაიღო წმ. ნინოს ჯვარი, რომელიც თავის სიძეს (დის ქმარს) ბაქარს გადასცა. ყიზლარში ყოფნისას რუსეთის მთავრობის სახელზე მოამზადა მოხსენება საქართველოში შექმნილი სიტუაციის თაობაზე. მოსკოვში მიმავალი რომანოზი გზად, ჩერნი იარში, გარდაიცვალა. დაკრძალულია ასტრახანის მიძინების ტაძარში. რომანოზმა გადაწერა არაერთი საეკლესიო წიგნი, შექმნა ჰიმნების კრებული. მის მიერ შეკვეთილი ბევრი ხელნაწერი გარეჯის მონასტერს შესწირა. სავარაუდოდ, მონაწილეონდა მოსკოვში ქართული ბიბლიის დაბეჭდვაში (1744). გაბიძაშვილი ე., რომანოზ ერისთავი და მისი უცნობი თხზულება, კრ.: მრავალთავი, [ტ.] 2, თბ., 1973. ქავთარია მ., ენციკლოპედია „საქართველო“, ტ. 3, თბ., 2014. — გვ. 63. (რუსული) А. Виноградов. Роман (Романоз) Эристов-Арагвский. Большая биографическая энциклопедия
ვერა ელენი

ვერა ელენი (ინგლ. Vera Ellen) (დაბადების სახელი ინგლ. Vera-Ellen Westmeier Rohe) (დ. 16 თებერვალი, 1921, ნორვუდი, ოჰაიო, აშშ — გ. 30 აგვისტო, 1981, ლოს-ანჯელესი, კალიფორნია, აშშ) — ამერიკელი მსახიობი, ფილმებისა და სცენის მოცეკვავე. მას აღიარება მოუტანა ფილმებში ცეკვებმა, სადაც პარტნიორობას უწევდნენ: ფრედ ასტერი, ჯინ კელი და დონალდ ო'კონორი. ვერა ელენი კინოფილმების ინტერნეტ-მონაცემთა ბაზაში ვერა ელენი — ბროდვეის ინტერნეტ მონაცემთა ბაზაში (IBDb) (ინგლისური) ვერა ელენი — Find a Grave-ზე
საქართველო (ცთომილი)

საქართველო (Kartvelia) — მცირე ცთომილი N 781. აღმოაჩინა გ. ნეუიმინმა 1914 წლის 25 იანვარს სიმეიზის (ყირიმი) ობსერვატორიაში. მანვე უწოდა სახელი საქართველოს პატივსაცემად. საქართველოს საშუალო მანძილი მზიდან 483 მილიონი კილომეტრია. მზის ირგვლივ მიმოქცევის პერიოდია 5,8 წელი. საშუალო ვარსკვლავიერი სიდიდე - 14,8. ქართული საბჭოთა ენციკლოპედია, ტ. 9, თბ., 1985. — გვ. 171.
საფუარი სოკოები

საფუარი სოკოები, საქარომიცეტები (ლათ. Saccharomycetales) — სოკოების რიგი, ჩანთიანი სოკოების კლასისა. აერთიანებს 39 გვარის 360-მდე სახეობას. საფუარი სოკოს ყველაზე მარტივი სხეული წარმოადგენს ერთ უჯრედს, რომელსაც სოკოს ყველა ძირითადი თვისება ახასიათებს. ზოგჯერ უჯრედები შეიძლება შეერთდნენ ნამდვილ ან ცრუ მიცელიუმად, რაც ერთ-ერთი დამახასიათებელი ნიშანია ზოგიერთი გვარისა და სახეობისთვის. უჯრედის სიგრძე 10 მკმ-ია. ნამდვილი და ცრუ მიცელიუმისა კი ზოგჯერ 50 მკმ-ს აღწევს. მრავლდებიან უსქესოდ და სქესობრივად. უსქესო გამრავლების უფრო გავრცელებული სახეა დაკვირტვა, რომლის დროსაც წარმოიქმნება მრგვალი, ოვალური, ან კვერცხისებრი უჯრედები. შედარებით იშვიათია უჯრედის დაყოფით გამრავლება. სქესობრივი პროცესი იზოგამია ან ჰეტეროგამიაა. შეერთებული უჯრედებიდან წარმოიქმნება ჩანთა, რომელშიც ვითარდება ე. წ. ასკოსპორები. საფუარი სოკო გავრცელებულია ყველგან, სადაც კი შაქარშემცველი ნივთიერება ან პროდუქტია. მევრი მათგანი იწვევს სპირტულ დუღილს, რის გამოც ფართოდ იყენებენ ღვინის დაყენებისას, ლუდის წარმოებაში, პურის ცხობის დროს, რძის წარმოებაში და სხვა. საფუარი სოკოები შეიცავენ ცილებს, ნახშირწყლებს, B ჯგუფის ვიტამინებს. ლუდის თხევად საფუარ სოკოებს იყენებენ ანემიის, შაქრიანი დიაბეტის, წყლულოვანი დაავადებებისა და სხვათა სამკურნალოდ. საფუარ სოკოთა შორის გვხვდება პათოგენური ფორმებიც, რომლებიც იწვევენ ადამიანისა და ცხოველის ბლასტომიკოზსა და კანდიდამიკოზს. ნახუცრიშვილი ი., ქართული საბჭოთა ენციკლოპედია, ტ. 9, თბ., 1985. — გვ. 170.
People Need Love

„People Need Love“ — შვედური პოპ ჯგუფ ABBA-ს პირველი სინგლი. ეს სიმღერა შესულია ABBA-ს პირველ ალბომში Ring Ring. როგორც ABBA-ს სიმღერების უმეტესობა, ეს სიმღერაც დაწერილია ბენი ანდერსონისა და ბიორნ ულვეუსის მიერ. სიმღერის ტექსტი[დაარქივებული] საიტზე MetroLyrics
სპირტული დუღილი

სპირტული დუღილი, ალკოჰოლური დუღილი — მიკროორგანიზმების ცხოველქმედების შედეგად ნახშირწყლების ეთილის სპირტად და ნახშიროჟანგად გარდაქმნის პროცესი. სპირტული დუღილი კვებისა და ე.წ. სპირტის მრეწველობაში. დუღილი
საწნახელი

საწნახელი — ყურძნის დასაჭყლეტი, დასაწნეხი, დასაწური და ღვინის დასაყენებელი ჭურჭელი, ძირითადად საქართველოში. ამზადებდნენ ხისგან (ცაცხვი, წაბლი, თელა, თხილი), ქვისგან, კვეთდნენ კლდეში. ხის საწნახელი ძირითადად ორი სახისაა: მრგვალი და გაკუთხული. პატარა ხის საწნახელი 15-20 ფუთს იტევს, ხოლო დიდი — 3000 ფუთს. უძველესი კლდეში ნაკვეთი საწნახელები ელინისტური ხანით თარიღდება (უფლისციხე, ზენითი), გვხვდება ადრინდელ და შუა ფეოდალურ ხანებშიც. უფრო მოგვიანებით, მეღვინეობის განვითარების უფრო მაღალ დონეზე, გაჩნდა დამოუკიდებელი მოწყობილობა — ჭაჭის მექანიკური საწნახელი. იგი უკვე ნიკორწმინდის XI საუკუნის „დაწერილშია“ ნახსენები. აქვეა მოხსენიებული ხის საწნახელი, ქვითკირის „საწნეხი“ და ნაგებობა — „სასაწნელო“. საწნახელს იშვიათად დღესაც იყენებენ. რაჭა-ლეჩხუმსა და იმერეთში ტკბილის ჭაჭაზე დადუღება ძირითადად საწნახელში ხდება. საწნახელში აყენებენ ასევე წყალნარევ, ე.წ. სახარაჯო ღვინოს. ვიკისაწყობში არის გვერდი თემაზე: საწნახელი ბოხოჩაძე ა., მევენახეობა-მეღვინეობა ძველ საქართველოში, თბ., 1963. ფრუიძე ლ., მევენახეობა და მეღვინეობა საქართველოში : ეთნოგრაფიული მასალების მიხედვით, წგნ. 1 — რაჭა, თბ., 1974. ჯავახიშვილი ივ., მასალები საქართველოს ეკონომიკური ისტორიისთვის, წგნ. 1, ნაწილი 4, 5 — მეღვინეობა და მეხილეობა საქართველოში, თბ., 1964.
საფირონი

საფირონი (ბერძ. sappheiros < ძვ. ებრ. საფირ - ლურჯი ქვა) — მინერალ კორუნდის სახეობა. იგი ლურჯი ან ცისფერია, რაც განპირობებულია ტიტანისა და რკინის მინარევებით. საფირონი I კლასის ძვირფასი ქვაა. საიუველირო მრეწველობაში იყენებენ სინთეზურ საფირონსაც. ზურმუხტი ვიკისაწყობში არის გვერდი თემაზე: საფირონი Webmineral.com Farlang Sapphire References დაარქივებული 2008-05-11 საიტზე Wayback Machine. Mindat.org Sciencemag.org Top Blue Sapphire Discovery
საფირონი (მრავალმნიშვნელოვანი)

საფირონი — ძვირფასი ქვა; საფირონი — ქართული ლიტერატურული ჟურნალი
საფირონი (ჟურნალი)

საფირონი — ქართული ლიტერატურულ-მხატვრული ჟურნალი. გამოვიდა 1916 წელს თბილისში. გამოიცა მხოლოდ ერთი ნომერი. რედაქტორ-გამომცემლები ს. შანშიაშვილი და გიორგი ლეონიძე. ჟურნალში დაბეჭდილია ნ. ლორთქიფანიძის, კ. მაყაშვილის, ს. ფაშალიშვილის, შიო მღვიმელის, გიორგი ლეონიძისა და დ. ერისთავის ლექსები და მოთხრობები. გ. ქიქოძისა და ა. პაპავას სტატიები და სხვა. ქართული საბჭოთა ენციკლოპედია, ტ. 9, თბ., 1985. — გვ. 152.
ლანა ტერნერი

ლანა ტერნერი (ინგლ. Lana Turner; სრული სახელი ინგლ. Julia Jean Mildred Frances Turner) დ. 8 თებერვალი, 1921, უოლასი, აიდაჰო, აშშ — გ. 29 ივნისი, 1995, ლოს-ანჯელესი, კალიფორნია, აშშ ) — ოსკარის ნომინანტი ამერიკელი კინოსა და იშვიათად ტელევიზიის მსახიობი. ეკრანზე ის იყო ცნობილი თავისი მომხიბვლელობით — ეგრეთ წოდებული გლამურითა და გრძნობადობით, რომელიც თითქმის ყველა მის მიერ განსახიერებულ როლში შეჰქონდა. ეკრანსმიღმა კი თავბრუდამხვევი და მრავალფეროვანი ცხოვრება ჰქონდა: შვიდი ქმრითა და უამრავი საყვარლით დაწყებული, ცნობილი მკვლელობის სკანდალამდე დამთავრებული. შეგიძლიათ იხილოთ მედიაფაილები თემაზე „ლანა ტერნერი“ ვიკისაწყობში. ლანა ტერნერი კინოფილმების ინტერნეტ-მონაცემთა ბაზაში ლანა ტერნერი TCM-ის კინოფილმების მონაცემთა ბაზაში ლანა ტერნერი — AllMovie ლანა ტერნერი. Find a Grave. ციტირების თარიღი: March 1, 2014.
სამკალი (პოეზია)

სამკალი — ქართული ხალხური შრომის პოეზიის სახეობა, მკის დროს შესასრულებელი ლექს-სიმღერა. მღეროდნენ ძირითადად კოლექტიურად ნამგლის ლესვის, სამკალად გასვლის, კისა და ლეწვის დროს. სიმღერას ზოგჯერ თან ახლდა შეძახილები: "ჰეკა-ჰოკა", "ჰოპ! ჰოპ!", რის გამოც მას "ჰეკა-ოკასა" და "ჰოპუნასაც" ეძახიან. სავენახო ივანე ჯავახიშვილი, ქართული მუსიკის ისტორიის ძირითადი საკითხები, თბილისი, 1938, ოქროშიძე თ., ქართული ხალხური შრომის პოეზია, თბ., 1963;
სამურზაყანოს დაბლობი

სამურზაყანოს დაბლობი — ვაკე დაბლობი დასავლეთ საქართველოში, კოლხეთის დაბლობის ჩრდილო-დასავლეთი ნაწილი. სახელი ეწოდა სამურზაყანოს ისტორიულ-ეთნოგრაფიული პროვინციის მიხედვით, მაგრამ გეოგრაფიულად მოიცავს უფრო ვრცელ ტერიტორიას – მდინარე ენგურსა და კელასურს შორის. დაბლობი აგებულია მეოთხეული ფხვიერი ალუვიური ნალექებით. დაბლობის შავიზღვისპირა ზოლი დაბალია და მეტწილად დაჭაობებული, პერიფერიული ამაღლებული ნაწილი უფრო დრენირებულია. დაბლობისათვის დამახასიათებელია თბილი და თანაბარნესტიანი ჰავა, ტენიანი ტერიტორიისათვის ნიშანდობლივი ნიადაგები და კოლხური მცენარეულობა, კოლხური ტიპის ლანდშაფტი. უკლება დ., ქართული საბჭოთა ენციკლოპედია, ტ. 9, თბ., 1985. — გვ. 37.
სამყურა

სამყურა (Trifolium) — ერთწლოვან და მრავალწლოვან მცენარეთა გვარი პარკოსანთა ოჯახისა. ყველა სახეობა ბალახოვანია. მათი ფოთოლი სამ ფოთოლაკიანია (აქედან მოდის მისი სახელიც). ყვავილები წითელი, ყვითელი, თეთრი ან ვარდისფერია, შეკრებილი თავაკისებრ, იშვიათად მტევნისებრ ყვავილებად. ნაყოფი პატარა პარკია, 1-2, იშვიათად 3-6 თესლით. ფესვები მთავარღერძიანია. მათზე დიდი რაოდენობით ვითარდება აზოტის შემთვისებელი ბაქტერიების კოჟრები, რომლებიც ამდიდრებენ ნიადაგს აზოტოვანი შენაერთებით. 300-მდე სახეობა უმთავრესად გავრცელებულია ევროპის, აზიის, აფრიკისა და ჩრდილოეთ ამერიკის ზომიერ და სუბტროპიკულ ოლქებში. საქართველოში იზრდება 40-მდე სახეობა. სამყურას ბევრი სახეობა საქონლის საუკეთესო საკვებია და დიდი ხანია კულტურებშია შეყვანილი. ამ მხრივ აღსანიშნავია წითელი ანუ მდელოს სამყურა (Trifolium pratense), რომლის ორი ფორმა არსებობს — საგვიანო ანუ ჩრდილოეთის ერთსათიბა და საადრევო ანუ სამხრეთის ორსათიბა; ვარდისფერი ანუ შვედური სამყურა (Trifolium hybridum) — საკვებად იყენებენ სხვა მარცვლოვნებთან ერთად; თეთრი სამყურა (Trifolium repens) — თესენ სხვა სამყურასთან ან მარცვლოვნებთან ერთად. გაძოვების შემდეგ სწრაფად ამოიზრდება. ლაჩაშვილი ი., ქართული საბჭოთა ენციკლოპედია, ტ. 9, თბ., 1985. — გვ. 43.
იქს-ადამიანების წევრების სია

იქს-ადამიანები (ინგლ. X-Men [ˈɛksˈmen]) — Marvel Comics-ის სუპერგმირებისაგან შექმნილი გუნდი. გამუქებული სახელები - მოცემული პერსონაჟი ამჟამადაც იქს-ადამიანების წევრია. მუტანტთა განადგურებამდე ქსავიეს ინსტიტუტში 182 სტუდენტი სწავლობდა. ახლა X-23-ის ჩათვლით მხოლოდ 26. ის მუტანტები, რომლებიც აღარ გამოჩენილან კომიქსში New X-Men #23 სავარაუდოდ ან დაღუპულნი ან ძალადაკარგულნი არიან (42 დაიღუპა ავტობუსში). დღემდე ძალაშერჩენილი მუტანტები ცხრილში აღნიშნულნი არიან *. იქს-ადამიანების მოწინააღმდეგე გუნდები იქს-ხალხი Marvel Comics-ის პერსონაჟების ჩამონათვალი მარველის კომიქსები მარველის მსოფლიო წევრების სია Comicvine-ზე ინფორმაცია Marvel.com-ზე
ლევან ჭოლაძე

ლევან ჭოლაძე (დ. 9 აპრილი, 1978, თბილისი, საქართველო) — ქართველი სახელმწიფო და პოლიტიკური მოღვაწე, დიპლომატი, საქართველოს კონტროლის პალატის თავმჯდომარე (2007-08) და საქართველოს ეროვნული უშიშროების საბჭოს მდივანი (2005). 2000 წელს დაამთავრა ივანე ჯავახიშვილის სახელობის თბილისის სახელმწიფო უნივერსიტეტის საერთაშორისო სამართლისა და საერთაშორისო ურთიერთობების ფაკულტეტი, საერთაშორისო სამართლის სპეციალობით და მიენიჭა იურისტის კვალიფიკაცია. 2002 წელს გაიარა ნიდერლანდების სამეფო აკადემიის საერთაშორისო უსაფრთხოების კურსი. 2003 წლის ზაფხულში სწავლობდა ლიდსის (დიდი ბრიტანეთი) უნივერსიტეტის ქ. იორკის წმ. ჯონის სახელობის კოლეჯში. 2003 წელს სწავლობდა ნატო-ს თავდაცვის კოლეჯში (ქ. რომი). 1996-1998 წლებში მუშაობდა საქართველოს პროკურატურის სისტემაში. 1998 წლიდან მუშაობდა საქართველოს თავდაცვის სამინისტროში: საერთაშორისო სამართლებრივი სამმართველოს უფროს იურისკონსულტად; საერთაშორისო სამართლებრივი სამმართველოს განყოფილების უფროსად; საერთაშორისო სამართლებრივი სამმართველოს უფროსის მოადგილედ; საერთაშორისო სამართლებრივი სამმართველოს უფროსად; თავდაცვის პოლიტიკისა და საერთაშორისო ურთიერთოებების დეპარტამენტის უფროსის მოადგილედ; 2004 წლის თებერვლიდან ეკავა საქართველოს თავდაცვის მინისტრის აპარატის უფროსის თანამდებობა. 2004 წლის ივნისში დაინიშნა საქართველოს ეროვნული უშიშროების საბჭოს აპარატის სახელმწიფო და საზოგადოებრივი უსაფრთხოების დეპარტამენტის დირექტორად. 2004 წლის 6 ოქტომბერს დაინიშნა საქართველოს ეროვნული უშიშროების საბჭოს მდივნის მოადგილედ 2005 წლის 20 მაისს დაინიშნა საქართველოს ეროვნული უშიშროების საბჭოს მდივნის პირველ მოადგილედ. 2005 წლის 19 ოქტომბერს დაეკისრა საქართველოს პრეზიდენტის თანაშემწის ეროვნული უშიშროების საკითხებში – ეროვნული უშიშროების საბჭოს მდივნის მოვალეობის შესრულება. 2005 წლის 18 ნოემბერიდან 2005 წლის 23 დეკემბრამდე ეკავა საქართველოს პრეზიდენტის თანაშემწის ეროვნული უშიშროების საკითხებში – ეროვნული უშიშროების საბჭოს მდივნის თანამდებობა. 2005 წლის 29 დეკემბერს დაინიშნა საქართველოს საგარეო საქმეთა მინისტრის მოადგილედ. 2007 წლის 11 მაისიდან 2008 წლის 11 ივლისამდე იყო საქართველოს კონტროლის პალატის თავმჯდომარე. 2008 წლის 10 ნოემბრიდან 2011 წლის 16 მაისამდე საქართველოს სოფლის მეურნეობის მინისტრის პირველი მოადგილე. 2011 წლის მაისიდან 2013 წლის ივნისის ჩათვლით შპს "იბერია კაპიტალ ინვესტი"-ს დამფუძნებელი/პარტნიორი. 2013 წლის ივლისიდან 2016 წლის 20 თებერვლამდე საქართველოს ინდუსტრიული ჯგუფის გენერალური დირექტორი. 2014 წლის ივნისიდან შრი-ლანკას დემოკრატიული სოციალისტური რესპუბლიკის საპატიო კონსული საქართველოში. დაჯილდოებულია ღირსების მედლით. ქ. ტყიბულის საპატიო მოქალაქე. მინიჭებული აქვს საგანგებო და სრულუფლებიანი ელჩის დიპლომატიური რანგი და ნამდვილი სახელმწიფო მრჩევლის საკლასო ჩინი. არის “ეროვნული უშიშროების საბჭოს შესახებ” საქართველოს ორგანული კანონის თანაავტორი. 2004 წლიდან ხელმძღვანელობდა “საქართველოს ეროვნული უსაფრთხოების კონცეფციისა” და “საქართველოს ეროვნული ანტიკორუფციული სტრატეგიის” შემმუშავებელ სამუშაო ჯგუფებს. ↑ „საქართველოს ინდუსტრიული ჯგუფის“ აღმასრულებელ დირექტორად (დირექტორთა საბჭოს თავმჯდომარე) ბატონი ლევან ჭოლაძე დაინიშნა